पोखरामा ह्विलचियर बास्केटबल सुरु  
पोखरामा आइतबारदेखि सुरु राष्ट्रिय विकास सिल्ड ह्विलचियर प्रतियोगितामा गण्डकी प्रदेश र लुम्बिनीले २–२ खेलमा जित हाासिल गरेको छ । गण्डकीको पुरुष टोलीले कोशी प्रदेश र नेपाल एपीएफ क्लबलाई पराजित गरेको हो । 
कास्की — पोखरामा आइतबारदेखि सुरु राष्ट्रिय विकास सिल्ड ह्विलचियर प्रतियोगितामा गण्डकी प्रदेश र लुम्बिनीले २–२ खेलमा जित हाासिल गरेको छ । गण्डकीको पुरुष टोलीले कोशी प्रदेश र नेपाल एपीएफ क्लबलाई पराजित गरेको हो । गण्डकीले कोशीलाई १५–११ ले र एपीएफमाथि २०–१६ ले सनसनीपूर्ण जित निकालेको हो । पुरुषतर्फ लुम्बिनीले कर्णालीलाई १०–६ र सुदूरपश्चिम प्रदेशलाई १८–१४ ले पाखा लगायो । अर्को खेलमा सुदूरपश्चिमले मधेश प्रदेशलाई १८–२ को स्कोरमा पराजित गर्‍यो । नेपाल आर्मी क्लबले एकमा जित र एक खेलमा हारको सामना गरेको छ । एपीएफसँग २५–२० ले पराजित आर्मीले कोशीमाथि ३४–४ को विजय हात पार्‍यो । वाग्मतीले मधेश प्रदेशलाई २८–० ले, कर्णालीलाई २४–६ ले पराजित गर्‍यो । महिलातर्फ सुदूरपश्चिम र लुम्बिनी उपाधिका लागि प्रतिस्पर्धा गर्ने भएका छन् । सुदूरपश्चिमले वाग्मतीलाई १०–६ को स्कोरले र लुम्बिनीले कोशीलाई १३–६ ले पराजित गरेको छ । तेस्रो स्थानका लागि वाग्मती र कोशीले सामना गर्नेछन् । प्रतियोगितामा दुई विभागीयसहित १५ टोली सहभागी छन् । महिलाको ६ टिम र पुरुषको ९ टिम रहेको छ । सुन्दर ढोका साथी सेवाको आयोजनामा संचालन गरिएको प्रतियोगिता रंगशालास्थित बास्केटबल कोर्ट र रामघाट पुन समाजको कोर्टमा संचालन भएको थियो । प्रतियोगितामा विजेता हुने महिला तथा पुरुष टोली क्रमशः प्रथम, द्वितीय र तृतीय हुने टोलीले क्रमश: नगद ५०, ४० र ३० हजारसहित ट्रफी, मेडल र प्रमाणपत्र प्राप्त गर्नेछन् भने प्रतियोगितामा उत्कृष्ट खेलाडी (हाई स्कोरर)लाई नगद ५ हजारसहित ट्रफी प्रदान गरिने कार्यक्रम व्यवस्थापक हिमाल अर्यालले जनाए । प्रतियोगिता उद्घाटन गर्दै गण्डकी प्रदेशका मुख्यमन्त्री सुरेन्द्रराज पाण्डेले शारीरिक रुपमा अपांगता भएका व्यक्तिले पनि आत्मबल र आत्मविश्वासले सफलता हाासिल गर्न सक्ने बताए । नेपालका युवा केही गर्न सकिँदैन भनेर निरुत्साहित भएर हिँडिरहेको अवस्थामा ह्विलचियरमा सहभागी खेलाडीबाट धेरै सिक्नुपर्ने उनले बताए । मुख्यमन्त्री पाण्डेले गण्डकी प्रदेश सरकार खेलकुद विकासका लागि प्रतिबद्ध रहेको जनाउँदै अन्तर्राष्ट्रिस्तरको क्रिकेट रंगशाला निर्माणका लागि प्रदेश सरकारले जग्गाको खोजी गरिरहेको बताए । गण्डकी प्रदेश खेलकुद परिषद्का उपाध्यक्ष ध्वजकुमार गुरुङले प्रदेश सरकारले खेलकुदलाई प्राथकिताका साथ अगाडि बढाइएको बताए । 